
Persongalleri

Guri Dalheim (tidligere Nordvang), f. 1856, husholderske hos Ingeniøren

Lars Dalheim, f. 1854, kalt Lesaren, jernbanearbeider, gift med Guri

Emma, uviss alder, kanskje 11–12, deres pleiedatter, holder hemmelig hvor hun kommer fra

Ingeniøren, f. 1848, Carl Fredrik Berger, har oppsyn med bygging av stasjonsbygninger

Lovise Halvorsen, f. 1819, enkefru etter boktrykker Andreas Halvorsen

Else Marjane Halvorsen, f. 1856, datter av enkefru Halvorsen, arbeider i familiens boktrykkeri

Jacob Halvorsen, f. 1863, Elses bror, venn med Emma

Gammelkokka, f. 1829, Kari Olava Svensen, har arbeidet som anleggskokke

Stor-Ola, f. 1836, leder av arbeidslaget til Lars

Svensken, f. 1835, rotløs og uforutsigbar slusk med et forhold til Gammelkokka

Simen, f. 1865, nabogutt på Emmas alder

Ola, f. 1836, far til Simen, Elianna, f. 1840 mor til Simen

Eline, f. 1867, Peder, f. 1872, Simens søsken.




Slik sluttet forrige bok:

– Og Lars kan komme og bo her, kan han ikke?

Bare tanken fikk Guri til å bli varm i hele kroppen. Emma hadde rett, han kunne jo være her fra lørdag til søndag kveld, eller til og med mandag morgen. Kanskje bli over noen netter i uka også. Avstanden til brua de bygde, var ikke så mye lenger fra Røros enn fra gården der han bodde. Han kunne sikkert gjøre seg noen turer fram og tilbake.

– Jeg kan ligge i stua, sa Emma og smilte lurt.

Guri kjente at hun rødmet lett. Emma måtte ha fattet at ektefolk gjerne ville ha natta for seg selv.

Ingen av dem sa noe på ei stund. Igjen var det stille i huset, kun den svake buldringa fra vedkomfyren hørtes.

Så hørte de en lyd som måtte komme rett utenfra. Den var så uvant at Guri ikke var sikker på om hun virkelig hadde hørt rett.

– Var det en sau som brekte?

– Tror kanskje det, sa Emma. Hun reiste seg og forsvant ut i stua.

– Ja, det er sauer i gårdsrommet. Og ei ku, sa hun høyt og entusiastisk. Hadde glemt at de hvisket sammen for ikke å vekke Carl Fredrik. Og Else, om nå hun også var der oppe.

Guri reiste seg raskt og gikk ut i stua, der Emma fortsatt sto ved vinduet.

I gårdsrommet kunne hun telle fem sauer, to som så ut til å være voksne dyr og tre som nok var årets lam. Og ei ku med grime og leietau, som ble holdt av en litt eldre kar som sto der og tittet seg rundt. Han var kledd i enkle og slitte arbeidsklær. Sammen med ham sto en mager guttunge på Emmas alder. Han var spinkel i kroppen og dårlig kledd, og tittet seg nysgjerrig rundt.

– Hvorfor er de her med disse sauene og kua? undret Emma.

– Jeg vet ikke. De må ha gått feil. Men vi får gå ut og høre hva de vil.

Emma fulgte i hælene hennes da hun gikk ut i gangen og videre gjennom utgangsdøra.

Mannen som sto der med kua i leietau, rev av seg den slitte lua og bukket da han fikk øye på henne.

– Som avtalt kommer vi med dyra, sa han.

Guri bare stirret på ham.

– Ja, som avtalt med enkefru Halvorsen, mener jeg.

Guri ble så forskrekket at hun ikke ante hva hun skulle si. For hun så straks at ikke alt var som det skulle med buskapen.




Kapittel 1


Røros, august 1876

Sakte våknet Carl Fredrik, omtumlet av en underlig drøm. Han visste ikke riktig om han var våken eller fortsatt drømte.

For han hørte lyden av et dyr. En sau som brekte, klagende og sårt.

Sauen hadde vært i drømmen sammen med ham og Else. Det var noe med et fjøs, flere sauer som sto i en slags innhegning innendørs, og et slitsomt strev de ikke fant ut av, verken Else eller han.

Langsomt forsvant bildene, og han våknet på ordentlig.

Da brekte sauen på nytt.

Så var det likevel ingen drøm. Eller jo, det måtte ha vært en drøm, bilder hodet hadde laget da han fanget opp lyden av dyret mens han fortsatt sov.

Han rørte på seg. Ville bort til vinduet for å se om det virkelig var sauer i gårdsrommet, eller om brekingen kom annetstedsfra. Men det var vanskelig å komme seg ut av senga.

Else lå tett inntil ham og sa noe ubegripelig i søvne da han forsøkte å make seg ut. Hun holdt rundt ham. Han hadde sovet en anelse forkjært. Nakken var stiv og vond, og den ene armen, som lå halvveis under Else, var dovnet bort.

Erkjennelsen rant gjennom ham, fikk ham til å føle på en slags skrekkblandet fryd.

Else, hans blivende hustru.

Han hadde ikke fått seg til å fri ved middagsbordet, mens Guri fortsatt gikk inn og ut av stua. Ikke før de satt alene i sjeselongen med resten av rødvinen fra middagen, og døra til kjøkkenet var lukket for godt, hadde han våget å spørre. Klemt ut av seg de vanskelige ordene.

Kanskje hadde han trengt de par ekstra glassene med vin for å ta mot til seg.

Til hans store overraskelse hadde hun  svart ja med det samme, uten noen betenkning eller forbehold. Faktisk hadde hun vært så gledesstrålende glad som han knapt hadde opplevd henne noen gang.

Så nå skulle de altså inngå ekteskap, leve sammen resten av livet.

Men så langt som til bryllupsplanene var de ikke kommet. Han hadde ikke fått seg til å si at han ville vente med selve bryllupet til neste sommer.

For da han hadde fridd, og hun hadde gitt ham sitt ja, var hun blitt intim med ham så og si med det samme.

Hun hadde kysset ham. Nesten overrumplet ham med sin intense måte å være på. Det var en side av henne som ikke var direkte ukjent. Men kanskje hadde hun tatt enda et steg videre denne helt spesielle kvelden. Vært pågående på et vis som hadde fått ham til å føle seg tafatt og nærmest sjenert. Han evnet ikke å leve ut følelser like lidenskapelig som henne. Kanskje lå det rett og slett ikke til hans personlighet. Slikt gjorde man ikke i møblerte hjem i Homansbyen. At Else var så lite blyg, kunne fortsatt forundre ham.

Nå rørte hun på seg og glippet med øynene.

– Er du våken? hvisket han, ganske så unødvendig.

– Ja … Jeg syntes jeg hørte noen merkelige lyder.

– Jeg også.

Han forsøkte å gjøre seg fri for å krype ut av senga. Da tok hun armene rundt ham og dro ham til seg. Begge var helt nakne. Varme i kroppene, og med en lett fuktighet i huden etter nattas søvn. Og kanskje etter de heftige favntakene også.

Hun rørte ved ham, og merket nok at lysten våknet i ham på nytt.

Utenfor brekte sauen klagende.

– Er det en sau? undret Else.

– Ja, er nok det. Kanskje fra en av nabogårdene i gata.

– Nei, sauen er nok her ute i gårdsrommet.

– Hvorfor tror du det?

– Mor har kjøpt dyr for å ha i fjøset i vinter. Men jeg visste ikke at de skulle komme i dag. Det er jo søndag.

Carl Fredrik merket at lysten som hadde begynt å våkne i ham, fortapte seg.

– Så din mor har kjøpt sauer for å ha i fjøset? sa han, både forskrekket og forundret.

– Ja, og ei ku, tror jeg. Hun har ordnet med det selv. Jeg har ikke vært med og bestemt noe som helst.

Hun sa det som om hun var usikker på om anskaffelsen var så lur. Og kanskje det var derfor hun ikke hadde sagt noe til ham. Ikke før nå, da dyra plutselig befant seg rett nedenfor vinduet på kammerset.

Carl Fredrik tenkte straks at å få husdyr i gården ikke var noen god idé. – Hvem skal stelle disse dyrene, da?

– Mor mente vi måtte kunne gjøre det selv. Søstrene mine, Jacob. Det kan da ikke være så vanskelig?

Han ante ikke hva han skulle si. Var engstelig for at hun ville oppfatte ham som negativ om han uttrykte noen form for skepsis eller tvil. Noe han i sitt stille sinn måtte innrømme at han faktisk var.

For kunne Elses mor ha kalkulert med at Guri og Emma skulle ta ansvar for fjøsstellet? Men hun kunne da ikke ha gjort seg slike planer uten først å snakke med ham. Guri var tross alt, og for så vidt Emma også, i hans tjeneste. Enkefrua kunne ikke regne med at pikene hans uten videre skulle ta ansvar for deres fjøs. Riktignok hadde noe i den retning vært nevnt, at Guri kanskje ville ha tid til overs, og Emma og, for den del. Men fra å lufte slike tanker, til faktisk å ta ordningen for gitt, var fullstendig uakseptabelt.

Noe han ikke helt våget å si i klare ord til Else. For kanskje følte hun at hun hadde mer makt over ham, nå som han hadde fridd og hun hadde gitt ham sitt ja.

Han klarte ikke helt fri seg fra tanken på at det begynte å bli trangt mellom veggene i boktrykkergården. Kanskje ville samlivet Else og han skulle forsøke å finne ut av, være truet nettopp av hva andre mellom de samme veggene ønsket og håpet på, ja til og med tok for gitt. I særdeleshet enkefru Halvorsen.

– Skal vi stå opp og se hva som skjer ute i gården? sa han og forsøkte å reise seg opp.

Hun holdt ham tilbake. – Det haster vel ikke sånn, Carl. Jeg tror ikke de sauene eller den kua rømmer noe sted. Og du har da vel sett husdyr før. Nå som vi er forlovet, kan vi med god samvittighet …

Resten forsvant i et lite knis, samtidig som hun begynte å røre ved ham på nytt.

Han kunne ikke la være å tenke på Guri og Emma som sikkert for lengst var våkne nede på kjøkkenet. Og så lytt som det var mellom etasjene, kunne de neppe unngå å høre hva som foregikk på loftet. Eller var de kanskje ute i gården for å finne ut av hvorfor det plutselig var fullt av husdyr? Han forsøkte å lytte, men hørte verken stemmer eller andre lyder nedenfra. Men det behøvde jo ikke bety noe.

Sauen brekte på nytt.

Else maket seg til så hun kunne slå armer og bein rundt ham.

Han var fortapt.

Etterpå lå de begge på rygg og pustet tungt. Han forsøkte å lytte etter lyder, men hørte ikke noe fra verken folk eller dyr. Eller jo, noen svake lyder som måtte komme utenfra. En mannsstemme mente han, og en kvinnestemme. Kanskje Guris. Og så den tynne, lyse stemmen til Emma, ivrig, slik hun brukte å være.

Men noen ord klarte han ikke å skille ut.

Hvorfor hørte han ikke noe til Elses mor? Eller søstrene?

– Jeg går og titter, hvisket han.

Denne gangen slapp Else ham ut av senga. Det kalde gulvet iset lett mot de nakne føttene da han tok noen lette skritt bort til det lave vinduet, som nærmest bare var en glugge med smal utsikt til litt av gårdsrommet. Han så litt av ei ku og noen sauer som virret med hodene der nede. Og ryggen på en voksen mann i slitte klær. Ved siden av ham sto en mager, tynnkledd guttunge.

Vinkelen gjorde at han så verken Guri eller Emma. Kanskje sto de på trammen til kårhuset. Borte ved hovedhuset var det lukket og mørkt.

– Vi får vel stå opp, gå ut og høre med denne bonden, mente Carl Fredrik.

– Hvorfor det? sa Else fra senga, der hun hadde tatt teppene rundt seg og tilsynelatende ikke hadde noen tanke om å stå opp.

– Hvis ikke din mor … begynte han, men tok seg i å utdype hva han tenkte.

– Mor har sikkert ikke våknet. Både hun og søstrene mine pleier å ligge lenge på søndagen. Det er den eneste fridagen vår.

Carl Fredrik tenkte han kunne ha sagt at den slags luksus ble det slutt på nå som de ville få ansvar for fjøs og husdyr som trengte stell både tidlig og seint.

Men han lot være, for strengt tatt var det ikke hans sak.

– Guri må da kunne vise denne bonden fjøset, så han får tatt dyrene i hus, mente Else.

– Men …

Igjen holdt han inne med tankene sine. Ingen avtaler var gjort. For Guri ville garantert ha snakket med ham om hva enkefrua forventet seg.

– Jeg tror nå likevel jeg vil gå ned og forhøre meg. Få vite hva slags avtaler din mor har gjort med denne bonden, sa han og begynte å finne fram klær han skulle ha på seg. Valgte et litt enklere hverdagsantrekk, ikke den finere dressen han hadde hatt på seg kvelden før.

– Jeg blir liggende litt til. Kanskje du kan ta med litt kaffe til meg? smilte Else og blunket til ham fra senga.

Han nikket lett og forlot henne.

Som han hadde antatt, sto Guri og Emma på steintrappa foran inngangsdøra. Bonden sto ute på gårdsplassen med kuas leietau i hånda og unggutten, som formodentlig var sønnen, ved siden av seg.

Alle vendte seg mot Carl Fredrik da han kom ut.

En trykket stillhet oppsto da ingen av dem sa noe.

– Fru Halvorsen har kjøpt disse dyrene av Dem? syntes Carl Fredrik omsider han kunne spørre.

Bonden nikket, men virket samtidig ille til mote. Kanskje skjønte han at han var kommet en anelse tidlig til boktrykkergården på søndagen.

– Je skal ta med … noe høy … også, sa bonden på en bred og nesten ubegripelig dialekt. – Og det er mer … i løa, la han til.

Carl Fredrik vekslet blikk med Guri som virket temmelig oppgitt.

Emma hadde gått ned fra steintrappa og bort til kua mens de snakket. Hun holdt fram en hånd som dyret snuste på. Den beveget seg litt og rullet med de store mørke øynene.

Carl Fredrik harket seg. – Emma, du kan kanskje springe over til fru Halvorsen og si at hun må komme.

Emma tittet i hans retning og nølte litt før hun nikket. Klappet kua lett på halsen før hun pilte av sted i retning hovedhuset. Bakdøra sto ulåst, sikkert fordi enkefrua aldri helt visste når eldstedattera kom hjem etter å ha besøkt ham.

Ute i gården ble det igjen taust mellom dem. Skrittene til Emma klapret i trappa opp til andre etasje. Så ble det stille der inne også.

– Skulle hatt oppgjøret i dag, mumlet bonden.

Carl Fredrik merket blikket til Guri på seg, men ville ikke se på henne.

Han ønsket å spørre bonden om hva slags avtale han hadde gjort med fru Halvorsen, men nølte. Ville nødig bli delaktig i noe som helst av dyreholdet som Elses mor hadde bestemt seg for å begynne med.

– Vi kunne kanskje … ta dyra … inn i fjøset … mens vi venter, sa bonden.

Carl Fredrik mannet seg opp og ristet bestemt på hodet. – Jeg … Vi bare leier husvære her, så dette må De ordne med fru Halvorsen, sa han bestemt.

Bonden dukket seg lett. Han så ut til å slå seg til ro med at Carl Fredrik ikke ville bli involvert i noen overlevering av buskapen.

Kua sto der stille og tilsynelatende tålmodig mens den vesle flokken av sauer hadde begynte å søke rundt i gårdsrommet. Det meste av gårdsrommet var belagt med steinheller og grusganger der det ikke vokste noe. Men inne ved husveggene var det små tuer av gress som dyra begynte å beite av.

Der har de mat kanskje for én dag, men ikke mer, tenkte Carl Fredrik lettere oppgitt.

